Steaua a reușit să-și îndeplinească planurile doar pe jumătate după ce l-a luat pe Nicandro Breeveld, dar nu l-a convins pe Younes Hamza. După două săptămâni de negocieri, roș-albaștrii s-au înţeles cu Pandurii Târgu Jiu pentru transferul mijlocașului de 27 de ani.

Steaua va plăti 500.000 de euro pentru Breeveld, iar banii vor fi viraţi în două tranşe. Totodată, cei de la Pandurii şi-au păstrat şi un procent de 20% dintr-un viitor transfer al surinamezului.

Breeveld a semnat un contract pe doi ani cu formaţia roş-albastră şi va fi trecut pe lista UEFA pentru play-off-ul Champions League, acolo unde elevii lui Gâlcă vor da piept cu Ludogoreț Razgrad, campioana Bulgariei.

La adversarul Stelei din Liga Campionilor va juca Younes Hamza, cel care a negociat și cu echipa din Ghencea, dar care nu a fost convins de oferta campioanei României. Hamza a semnat un contract pe 3 sezoane și va putea evolua împotriva Stelei.